ธปท.ไม่ฟันธงปีหน้าดอกขาลง
ไม่แน่ใจเศรษฐกิจโลกยังแย่ทำได้แค่ผ่อนคลายนโยบาย
7 ธ.ค. 2554

ไม่แน่ใจเศรษฐกิจโลกยังแย่ทำได้แค่ผ่อนคลายนโยบาย
ธนาคารแห่งประเทศไทย ชี้ทิศทางดอกเบี้ยยังไม่ชัดเจน ทำได้แค่ผ่อนคลายนโยบายดอกเบี้ยเล็กน้อย
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ขณะนี้ทิศทางดอกเบี้ยยังไม่ชัดเจน ซึ่งน่าจะเป็นส่วนหนึ่งที่ทำให้ธนาคารพาณิชย์ยังไม่ปรับลดดอกเบี้ยลงตามคณะกรรมการนโยบายการเงิน (กนง.) ที่ลดดอกเบี้ยลง 0.25% และสภาพคล่องก็น่าจะเป็นอีกปัจจัยหนึ่งที่มีผลให้ยังไม่ปรับลดลงตาม แต่อย่างไรก็ตามเหตุผลที่ชัดเจนว่าทำไมธนาคารพาณิชย์ยังไม่ลดดอกเบี้ยตาม กนง. ก็ยังไม่ทราบชัดเจนเช่นกัน คงต้องตามดูอีกสักระยะหนึ่งก่อน เพราะการส่งนโยบายถึงธนาคารแต่ละแห่งปกติจะใช้เวลาต่างกัน 
“ตอนนี้ดอกเบี้ยยังเป็นไปได้ทั้งสองทิศทาง คือ มีปัจจัยให้นโยบายการเงินผ่อนคลายได้บ้าง เพราะเงินเฟ้อที่สำรวจดูค่อนข้างมีเสถียรภาพ ไม่สูงมากที่ระดับ 4.19% ทำให้มีพื้นที่ที่จะผ่อนคลายนโยบายการเงินได้บ้างแต่ก็มีปัจจัยที่จะทำให้ต้องเข้มงวดด้วย คิดว่าทิศทางยังไม่ชัดเจนเต็มที่ คิดว่าแบงก์เองคงรอดูความชัดเจน และประเมินสถานการณ์ก่อน” นายประสาร กล่าว
นายประสาร เปิดเผยว่า ภาพที่ ธปท.ประเมินขณะนี้ คือมองว่าถ้าเกิดการซ่อมแซม ฟื้นฟู หลังน้ำท่วม เกิดกิจกรรมทางเศรษฐกิจตามที่คาดไว้ อาจจะเห็นเศรษฐกิจมีแนวโน้มโตเต็มศักยภาพได้ คาดว่าไตรมาสแรกปีหน้าจะมีการเร่งซ่อมแซม ฟื้นฟู และตั้งแต่ไตรมาส 2 เป็นต้นไปจะกลับเข้าสู่ภาวะปกติ และประมาณไตรมาส 3 และ 4 ปีหน้าก็จะกลับมาโตได้เต็มศักยภาพได้ จากเดิมที่คาดว่าจะโตเมศักยภาพได้ในกลางปีนี้ แต่ก็มีปัจจัยพิเศษจากน้ำท่วม ทำให้เศรษฐกิจยังไม่กลับมาโตเต็มที่ 
“การประเมินที่คาดว่าจะโตยังไม่ชัดนัก อาจทำให้ตลาดการเงินสับสนบ้าง ฉะนั้นการดำเนินนโยบายการเงินก็ยังไม่ชัด ซึ่งภาวะนี้ที่ยังไม่ชัดเจน จะไปลดดอกเบี้ยลงเยอะๆ ก็ไม่ดี เพราะถ้าสถานการณ์กลับฟื้นได้จะกลับมาปรับขึ้นอีก อาจจะกลายเป็นการส่งสัญญาณที่สับสนกับตลาดได้ จึงทำได้โดยการปรับลดบ้าง แต่ถ้าเป็นตามคาดการณ์ก็ไปอีกแบบ และถ้ามีความจำเป็นก็พร้อมจะพิจารณาอีก” นายประสาร กล่าว 
นายประสาร เปิดเผยว่า แนวโน้มภาวะเศรษฐกิจในปีหน้าน่าจะโตจากปัจจัยในประเทศ จากการบริโภคอุปโภคและการลงทุนในประเทศเป็นสำคัญ และส่วนหนึ่งเป็นการเติบโตต่อเนื่องจากปีนี้ เพราะถ้าไม่มีเหตุการณ์พิเศษน้ำท่วม เศรษฐกิจไทยจะโตเต็มศักยภาพในช่วงกลางปีนี้ แต่พอน้ำท่วมก็โตลดลงจากเดิมที่คาดว่าจะโต 2.6% เหลือ 1.8% อย่างไรก็ตาม เชื่อว่าหลังน้ำลดจะมีการซ่อมแซม ลงทุน และเศรษฐกิจจะกลับมาโตได้มากขึ้น คาดว่าปีหน้าเศรษฐกิจไทยจะโตได้ที่ 4.8% จากเดิมที่คาดว่าจะโต 4.1%